**Ocsovszky Zsófia:**

**Zöldkapcsolat**  
Jó vagyok.  
  
Összeszedem   
gondolataid utánad,   
a szennyezőket   
felezési idejük szerint   
ásom mélyre, mást  
ne mérgezzenek tovább.   
Éles szavaid óvatosan  
válogatom, ami sértő,   
meztelen lábbal taposom szét.   
Reggelente nincs erőd,   
sajátommal táplállak.  
Hagyom, vigyen, vigyen.  
Használj egy ideig, hogy élj.   
Aztán irányt váltok,   
fújjon más szele tovább.  
  
Takaréklángra teszem magam,   
spórolok majd,   
jó lesz, az érzésekkel.   
(bár miféle tavasz, ahol árnyékunk nincs)  
Újragondolom, amit félretettem  
bőség idején, hasznosítom,   
ami maradt utánad.   
  
Jó vagyok.   
Nem kommentálom  
hogyan élsz.